《宋驸马王诜江山胜览图》
明代·顾应祥

王郎妙手绝代无，生绡写出江山图。飘扬天趣入三昧，点染意象争锱铢。

远山模糊近山碧，澄江一带横秋色。老树参差曲岸妨，回波摇荡崩堤仄。

人家临水尽开门，俨如鸡犬声相喧。万杉路隔烟霞洞，独木桥通杨柳村。

忽然突起作险状，两厓怪石森屏障。峰回麓转势复平，贾舶渔舟互来往。

楼台隐隐云中起，叠嶂层峦青未巳。风帆渺渺天际来，咫尺浑同千万里。

作者简介：（1483—1565）明浙江长兴人，字唯贤，号箬溪。弘治十八年进士，授饶州府推官。时乐平知县为桃源洞农民军所执，应祥单身入其营劝说，令竟得释。奔母丧家居十五年，嘉靖中累迁刑部尚书，奏定律例。严嵩专权，应祥以耆旧自居，嵩不悦，以原官出南京，寻致仕，又十二年卒。应祥为王守仁弟子，博学嗜书，九流百家皆识其首尾。尤精算学，有《测圆海镜分类释术》、《弧矢算术》、《授时历撮要》诸书。又作《传习疑录》、《龙溪致知议略》，申其师说。别有《惜阴录》、《南诏事略》、《归田诗选》等。